Predkladacia  správa 

          Na základe uznesenia vlády Slovenskej republiky číslo 855 zo dňa 6. októbra 1999 bolo uložené ministrovi hospodárstva zabezpečiť účasť na zasadnutí a informovať o činnosti  2. Pracovného stola pre hospodársku obnovu, rozvoj a spoluprácu v rámci Paktu stability pre juhovýchodnú Európu.

V rámci zasadnutia Regionálneho pracovného stola sa dňa 18. novembra 2004 uskutočnilo zasadnutie 2. Pracovného stola Paktu stability o hospodárskej obnove, rozvoji a spolupráci v Skopje, Macedónsko. Pri tej istej príležitosti sa uskutočnili zasadnutia ďalších dvoch pracovných stolov (demokratizácia a ľudské práva, otázky bezpečnosti). Slovenskú republiku na zasadnutí zastupoval veľvyslanec Vladimír Lomen, národný koordinátor Paktu stability.

Zasadnutie 2. Pracovného stola bolo zamerané na problematiku obchodnej výmeny medzi krajinami juhovýchodnej Európy, zaoberalo sa tiež novými možnosťami regionálnej spolupráce v oblasti energetiky,  podporou podnikania a rastom zamestnanosti.

Účastníci zasadnutia konštatovali, že hlavným problémom regiónu ostáva praktická implementácia jednotlivých reforiem a opatrení, na ktorú sa krajiny juhovýchodnej Európy budú musieť v prvom rade sústrediť, aby väčšina iniciatív 2. Pracovného stola nadobudla aj konkrétne rozmery.

Predkladaný materiál bol prerokovaný a vzatý na vedomie Poradou vedenia Ministerstva hospodárstva  Slovenskej republiky dňa 03.02.2005. Vzhľadom na svoj informatívny charakter nebol uvedený materiál predmetom medzirezortného pripomienkového konania.